Trump anunță că va face apel la verdictul juriului
Trump a susținut din nou cu tărie că a fost condamnat pe nedrept și a spus că va face apel la verdictul de vinovăție al juriului.
„Vom face apel la această înșelătorie. Vom face apel pentru multe lucruri diferite”, a spus Trump.
Referindu-se la judecătorul Juan Merchan, Trump a spus: „Nu ne-a permis să avem martori, nu ne-a permis să vorbim, nu ne-a permis să facem nimic. Judecătorul era un tiran”.
Trump: A fost un proces „viciat”
„A fost un proces viciat. Am vrut să schimbăm locația, unde să putem avea un proces echitabil. Am fost respinși. Am vrut o schimbare a judecătorului, am vrut un judecător care să nu fie în conflict de interese și, evident, nu s-a întâmplat”, a spus fostul președinte.
Atacuri la adresa judecătorului procesului penal
Donald Trump l-a criticat pe judecătorul procesului penal de la New York, Juan Merchan, spunând despre el că se află „în conflict de interese”.
Trump acuză o condamnare politică, „făcută de Biden și oamenii lui”
Donald Trump l-a atacat pe actualul președinte american Joe Biden și a da vina pe acesta pentru condamnarea sa.
„Sunt principalul candidat”, a spus Trump.
„Ca să înțelegeți, toate acestea sunt făcute de Biden și de oamenii lui, poate că oamenii lui, mai ales, nu știu, dacă Biden știe prea multe despre asta, pentru că nu știu dacă știe ceva, dar este totuși președintele, așa că trebuie să-i folosim numele, și toate acestea sunt făcute de Washington, și nimeni nu a mai văzut așa ceva”, a mai spus Trump.
Trump și-a început discursul vorbind despre imigranți
Donald Trump și-a început discursul descriindu-și condamnarea ca pe un semn prevestitor al lucrurilor rele care vor urma, înainte de a pivota spre subiectul deja consacrat al imigrației.
„Dacă îmi pot face asta mie, pot face asta oricui”, a spus Donald Trump.
„Aceștia sunt oameni răi. Aceștia sunt, în multe cazuri, cred eu, oameni bolnavi. Când te uiți la țara noastră, ce se întâmplă, unde milioane și milioane de oameni vin din toate părțile lumii, nu doar din America de Sud, din Africa, din Asia, din Orientul Mijlociu, și vin din închisori, vin din instituții mintale și aziluri de nebuni. Ei vin din toată lumea în țara noastră și avem un președinte și un grup de fasciști care nu vor să facă nimic în acest sens”, a spus Trump.
***
Trump a devenit primul fost preşedinte american care a fost condamnat penal, după ce un juriu format din 12 membri a constatat că liderul republican a falsificat documente contabile menite să ascundă o plată de 130.000 de dolari către actriţa de filme porno Stormy Daniels.
Plata a fost făcută la sfârşitul campaniei sale prezidenţiale din 2016, pentru ca Daniels să nu vorbească public despre aventura sexuală pe care ar fi avut-o cu Trump în 2006.
Infracțiunile de care Trump a fost găsit vinovat, respectiv falsificarea documentelor contabile, sunt infracțiuni încadrate în New York în clasa E, categoria cea mai puțin gravă, și se pedepsesc cu până la patru ani de închisoare.
Sentința sa este stabilită pentru 11 iulie.